APM ขยายธุรกิจในลาวเปิด “ลีสซิ่ง-ประกันภัย” เตรียมรุก 3 แขวงสำคัญ
APM ขยายธุรกิจในลาวเปิด "ลีสซิ่ง-ประกันภัย" เตรียมรุกอีก 3 แขวงสำคัญ หวังงาน FA ให้บริษัทไทยที่เข้าไปลงทุนในธุรกิจพลังงานไฟฟ้ามีทางเลือก 
14 ธ.ค. 2558

นายสมภพ ศักดิ์พันธ์พนม ผู้อำนวยการ บริษัทหลักทรัพย์เอพีเอ็มลาว จำกัด (APM LAO) ซึ่งเป็นบริษัทในเครือของบริษัท แอสเซท โปร แมเนจเม้นท์ จำกัด (APM) เตรียมขยายอาณาจักรธุรกิจใน สปป.ลาว ด้วยการเปิดธุรกิจลีสซิ่งและประกันภัย เพื่อต่อยอดธุรกิจในสายตลาดเงินและตลาดทุน พร้อมศึกษาโอกาสเข้าจดทะเบียนในตลาดหุ้นลาว ซึ่งจะใช้โมเดลดังกล่าวเป็นต้นแบบการขยายธุรกิจในประเทศเพื่อนบ้าน โดยเฉพาะประชาคมเศรษฐกิจอาเซียน (AEC)
ขณะที่ธุรกิจให้บริการที่ปรึกษาทางการเงิน (FA) นั้น บริษัทยังอยู่ระหว่างเตรียมการให้ลูกค้าที่เป็นธุรกิจในลาวเข้าระดมทุนในตลาดหุ้นลาวเพิ่มอีก 4-5 ราย หลังจากส่งบริษัท สุวันนี โฮมเซ็นเตอร์ มหาชน (SOUVANNY) ผู้ดำเนินธุรกิจจำหน่ายสินค้าและบริการทางด้านวัสดุก่อสร้าง ตกแต่งบ้านแบบครบวงจร เข้าตลาดหุ้นสำเร็จในสัปดาห์ก่อน พร้อมทั้งเสนอแนะให้รัฐบาลลาวประกาศนโยบายชัดเจนในการผลักดันรัฐวิสาหกิจของลาวให้เข้าตลาดหุ้นเพิ่มเติมภายใน 2 ปี เพื่อสร้างความน่าสนใจให้กับตลาดหุ้นมากขึ้น
นอกจากนั้น ยังเตรียมรุกเข้า 3 แขวงสำคัญคือ เชียงขวง-บอริคำไซ-ไซยะบุรี หวังงาน FA ให้บริษัทไทยที่เข้าไปลงทุนในธุรกิจพลังงานไฟฟ้าได้มีทางเลือกในการระดมทุนเพิ่มเติม